
NAJAVA DOGODKA
ZA TAKOJŠNJO OBJAVO


Drama SNG Maribor z Immaculato gostuje v Dubrovniku

Drama Slovenskega narodnega gledališča Maribor bo v soboto, 7. novembra 2026, gostovala v dubrovniškem Gledališču Marina Držića z uprizoritvijo Immaculata v režiji Livije Pandur. Monodrama z Natašo Matjašec Rošker, ki je nastala po romanu Marijin testament irskega pisatelja Colma Tóibína, letos obeležuje deseto obletnico premiere in hkrati predstavlja hommage Tomažu Panduju.

Monodrama v štirinajstih prizorih prikazuje intimno pripoved Marije, Jezusove matere, ki v Tóibínovi literarni reinterpretaciji svetopisemske zgodbe spregovori z lastnim glasom. Namesto nedotakljive religiozne ikone pred občinstvom zaživi ženska iz mesa in krvi, mati, ki je izgubila sina in se v samoti spoprijema z bolečino, z dvomom, s spomini ter z vprašanji o resnici in smislu žrtvovanja. Njena osebna izpoved presega religiozni okvir in postaja univerzalna pripoved o izgubi, materinski ljubezni ter posamezniku, čigar resnico pogosto preglasijo velike zgodovinske in ideološke pripovedi. Marija se spominja dogodkov, ki so spremenili svet, vendar jih ne pripoveduje skozi prizmo vere in zgodovinske veličine, temveč skozi lastno izkušnjo izgube in neizrekljive bolečine.
Immaculata, premierno uprizorjena 23. septembra 2016, je v desetih letih prepotovala izjemno mednarodno odrsko pot. Gostovala je v Madridu v Španiji in Guadalajari v Mehiki, na mednarodnem festivalu monodrame Solo v Moskvi, na 10. Gledališki olimpijadi na Madžarskem, na uglednem mednarodnem festivalu Ohridsko poletje v Severni Makedoniji in drugod. Posebno mednarodno priznanje je predstava doživela na festivalu Mittelfest v italijanskem Čedadu, kjer je Nataša Matjašec Rošker leta 2021 za svojo interpretacijo Marije prejela prestižno nagrado Adelaide Ristori za najboljšo igralko. 
Ustvarjalno ekipo sestavljajo Livija Pandur kot režiserka, prevajalka in dramaturginja, Tomaž Pandur in Livija Pandur kot avtorja priredbe in dramatizacije, scenografija je delo Marka Japlja, kostumografija Lea Kulaša, glasbo sta prispevala Boris Benko in Primož Hladnik (Silence), oblikovanje svetlobe Vesna Kolarec, sodelavec pri predstavi je Branko Jordan, za oblikovanje tona in video opreme pa je poskrbel Gorazd Vever.

###

Fotografije za medije so na voljo v spletnem medijskem središču.
https://www.sng-mb.si/2024/07/09/immaculata/
Foto: Aljoša Rebolj/SNG Maribor

